Formația de baschet feminin CSM Constanța a cucerit primul trofeu din istoria clubului după ce a câștigat finala Cupei României, cu scorul de 94-83, în fața celor de la CSM Târgoviște.
Finala disputată în Sepsi Arena a stat sub semnul echilibrului în prima repriză, dar fetele antrenate de Alexandru Olteanu, Alina Șerban și Volha Tămîrgeanu s-au aflat în permanență la conducere și au știut când să apese pedala de accelerație pentru a face diferența.
În sfertul al treilea, avantajul echipei de la malul mării a crescut la 18 puncte, iar jocul a curs către o victorie fără emoții.
Artizanele victoriei au fost Gabriela Mărginean, cu 22 de puncte, şi Britney Cimone Jones, 20 puncte, 7 pase decisive. Evoluţii notabile au avut şi Kristina Jasmine Higgins, 14 p, 5 recuperări, Dragana Zivkovic, 14 p, 3 rec, 3 pd, Sigrid Koizar, 10 p, 3 rec, Gabriela Irimia, 10 p, 3 rec.
De la învinse s-au remarcat Juliunn Redmond, 24 p, 8 rec, 4 pd, Anamaria Vîrjoghe, 12 p, 12 rec, Carla Antonia Popescu, 15 p, Samantha Keltos, 14 p, 5 rec, 3 pd, Alina Mihaela Chivu, 12 p, 3 rec.